Naa nchaꞌon Jesús jitjague tsjé chujni ixin Ndo Dio,
ko nthi̱ꞌa̱ tate kanxion xi fariseo ko xi tjaago ley xi binthekixin kain rajna te ngain nunthe Galilea ko Judea ko Jerusalén.
Ko juachaxiin Ndo Dio beꞌe ngain Jesús ko banchexrueꞌen tsjé chujni niꞌi.
Are mee,
binthekii kanxion xii binthekiaꞌo ngain naa nthaton naa thi chroꞌa bagakji,
ko binao na̱ ruxranxiꞌin na̱ thi niꞌi thi beꞌe Jesús.
Aro chroꞌa bixiꞌin na̱ ixin anto tsjé chujni beꞌe ngandangii nchia mee.
Mexinxin kuani na̱ ngataꞌa nchia ko binthjiantaꞌa thi jijanthe nchia ko nthi̱ꞌa̱ binchexinkajinxin na̱ thi niꞌi kunixin nthatuꞌen ngayee chujni ko ngathexin kon Jesús.
Are Jesús bikon ixin kain xii mee chunthia xa ixin Jesús runchexrueꞌen thi niꞌi,
Jesús ndachro ngain thi niꞌi:
—Kain thi jianꞌa jaꞌa bincheꞌe,
jaꞌan ubinthatjañaꞌa.
Kuthimejan kain xi tjaago ley ko xi fariseo kuexiꞌin binthekjao choo xa ko binthexraxaon xa:
“¿Kensen xii jiꞌi,
ixin nchaoꞌa jinichja ixin Ndo Dio?
Xruꞌin chujni nchao sinchetjañeꞌe inaa chujni thi jianꞌa ncheꞌe na̱,
jeꞌo Ndo Dio nchao ncheꞌe mee.”
Aro Jesús ubenuꞌe thi texraxaon xa ko ndachro:
—¿Unda xraxaon ra jañaa?
¿Kexeꞌe thi icha tangiꞌa rundathjan naa thi niꞌi:
“Thi jianꞌa jaꞌa bincheꞌe jaꞌan ubinthatjañaꞌa”,
o rundathjan:
“Dingathjen ko sathji”?
Ko ixin jaꞌa ra tsunuꞌa ra,
jaꞌan tsjaago ngajin ra ixin jaꞌan,
thi Xii juixin ngajni,
chunda juachaxin nthiꞌi ngataꞌa nunthe ixin nthatjañaa chujni thi jianꞌa ncheꞌe na̱.
Kuthejan Jesús kjan ngain thi niꞌi ko ndachro:
—Jaꞌa rindathjo dingathjen,
tsiꞌin nthatuꞌan ko sathji nchiandui.
Ko thi chroꞌa bagakji bingathjenbeꞌo ngathexin kon kain chujni te nthi̱ꞌa̱,
ko tsiin nthatuꞌen ko sakjui nchianduꞌa.
Ko nguii sakjui nchianduꞌa binchesayeꞌe Ndo Dio.
Ko kain chujni te nthi̱ꞌa̱ kuiseꞌen na̱ binchesayeꞌe na̱ Ndo Dio,
ko anto texraon na̱ ko ndachro na̱:
—Jai bukon ná naa thi anto chrjuin kuꞌen.